## Sanitat designa l’Hospital La Fe i el Doctor Balmis centres de referència d’allargament i tractament de deformitats òssies d’alta complexitat

*** La concentració de casos en estes unitats garantix un abordatge eficaç, segur i especialitzat de les malformacions musculoesquelètiques
* Les dos unitats atenen, cada any, prop de 200 pacients amb cirurgia per a l’elongació d’ossos o la correcció de deformitats òssies**

L’Hospital Universitari i Politècnic La Fe i l’Hospital General Universitari Doctor Balmis han sigut oficialment designats per la Conselleria de Sanitat com a unitats de referència d’allargament i tractament de deformitats de membres d’alta complexitat. Amb esta resolució es busca optimitzar l’atenció en patologies musculoesquelètiques complexes dins de la Comunitat Valenciana.

En este sentit, la concentració de pacients en unitats que compten amb anys d’experiència i especialització en el tractament i les tècniques quirúrgiques d’elongació òssia permet garantir l’assistència a estos pacients, seguint criteris d’eficàcia, eficiència i seguretat.

La designació té una validesa de cinc anys i es basa en el compliment d’estrictes criteris de qualitat establits en col·laboració amb grups de persones expertes.

Els hospitals acreditats cobrixen tot l’àmbit territorial de la Comunitat Valenciana, la qual cosa beneficiarà pacients dels diferents departaments de salut.

Per al gerent de l’Agrupació Sanitària Interdepartamental València Sud i de La Fe, José Luis Poveda, “esta acreditació revalida la capacitat de La Fe per a oferir una atenció integral amb els millors resultats a estos pacients”.

En la mateixa línia s’ha manifestat el gerent de l’Agrupació Sanitària Interdepartamental Alacant Centre, Francisco Soriano: “Esta referència reconeix el treball d’un equip multidisciplinari de professionals consolidat en l’abordatge de pacients amb deformitats musculoesquelètiques complexes, amb la finalitat de garantir una atenció integral i especialitzada”.

Els dos centres compten amb servicis de cirurgia ortopèdica i traumatologia especialitzats en les diferents tècniques d’allargament ossi i correcció de deformitats complexes, així com amb servici de medicina física i rehabilitació amb una sòlida trajectòria en el maneig pre i postquirúrgic d’estos pacients.

La creació d’estes unitats de referència perseguix millorar l’atenció sanitària i la qualitat de vida de pacients amb patologies musculoesquelètiques (congènites o adquirides) susceptibles de tècniques quirúrgiques d’elongació òssia i oferir-los un tractament multidisciplinari i d’alta qualitat des de l’edat pediàtrica fins a l’adulta.

**Ampli espectre de patologies**

La patologia susceptible de ser tractada és molt variada. En edat pediàtrica, es tracta especialment de deformitats congènites de membres superiors i inferiors, displàsies òssies, alteracions cromosòmiques com la síndrome de Turner, trastorns endocrins o seqüeles de malalties. Quant a les alteracions del creixement ossi, es deuen fonamentalment a fractures complexes, lesions del cartílag de creixement (epifisiòlisi), infeccions o tumors ossis.

En adults, es tracten alguns d’estos processos congènits no resolts en l’edat pediàtrica, dismetries i deformitats secundàries a infeccions, fractures i tumors que no es troben en tractament actiu.

Entre les tècniques quirúrgiques i les cirurgies reconstructives musculoesquelètiques que s’empren figuren, per exemple, sistemes de creixement guiat d’extremitats, allargament de membres a través de claus endomedulars o de fixadors externs tant monolaterals com circulars, tipus hexàpode assistits per programa d’ordinador.

En concret, el procediment quirúrgic utilitzat per a allargar ossos o corregir deformitats òssies es coneix com a osteogènesi a distracció. Este procés consistix a realitzar una osteotomia (tall de l’os), seguida d’una distracció progressiva mitjançant dispositius externs o interns, que separen gradualment els fragments ossis i estimulen la formació d’os nou en l’espai creat.

Com han assenyalat els caps dels servicis de Traumatologia i Rehabilitació de l’hospital alacantí, Antonio García López i Ismael Díaz Llopis, respectivament, “en l’Hospital Doctor Balmis atenem cada any aproximadament 200 pacients amb esta mena de patologies i registrem uns 20 casos nous anualment. Oferim un seguiment aproximat de dos anys als adults i fins al final del creixement en l’edat infantil”.

La unitat liderada en La Fe per Ángeles Blasco Mollá, facultativa especialista de la Unitat d’Ortopèdia i Traumatologia Infantil que dirigix Marta Salom Taverner i que forma part del Servici de Traumatologia i Ortopèdia, el responsable del qual és Francisco Baixauli, atén, cada any, una xifra similar de pacients en edat pediàtrica (de 0 a 15 anys) i adults jóvens (de 15 a 30 anys).

**Atenció multidisciplinària**

Estes unitats brinden una atenció multidisciplinària a càrrec de professionals amb experiència en patologia musculoesquelètica infantil i de l’adult, pertanyents als servicis de cirurgia ortopèdica i traumatologia; medicina física i rehabilitació; radiodiagnòstic, així com fisioteràpia, infermeria i TCAE especialitzades, tant de consultes com de quiròfan, a més d’infermera gestora de casos. Esta última figura coordina les cites i els ingressos del pacient i li oferix una comunicació directa amb l’hospital via telefònica i per correu per a resoldre possibles complicacions.

Així mateix, col·laboren altres servicis com pediatria, medicina interna, anestesiologia, cirurgia plàstica, reumatologia, anatomia patològica, microbiologia, UEI, treball social i psicologia, entre altres.

En el vessant formatiu, estes unitats compten amb capacitat docent per a formar altres professionals i promouen la investigació i el desenrotllament de noves tècniques i teràpies.

Referent a això, la unitat de l’Hospital Doctor Balmis col·labora amb l’Institut d’Investigació Sanitària i Biomèdica d’Alacant (ISABIAL) i amb la Unitat Mixta d’Investigació en Disseny i Fabricació Biomèdica (BioFAB), d’ISABIAL i la Universitat d’Alacant. L’equip de La Fe vehicula les seues investigacions a través de l’Institut d’Investigació Sanitària La Fe.

Fecha: 19/10/2025